## El Consell aprova un conveni per a connectar Puçol, Rafelbunyol i el Puig de Santa Maria amb Metrovalencia i Rodalies

*** El conveni suposa l’ampliació del servici de transport públic per carretera que presta l’ATMV per a connectar les tres localitats amb l’estació de Metrovalencia de Rafelbunyol i amb l’estació d’Adif Rodalies a Puçol**

El Consell ha autoritzat la subscripció del conveni de col·laboració entre l’Autoritat del Transport Metropolità de València (ATMV) i els ajuntaments de Puçol, Rafelbunyol i el Puig de Santa Maria per al reforç en la prestació del servici de transport entre estes localitats amb l’estació de Metrovalencia de Rafelbunyol, així com amb l’estació d’Adif Rodalies a Puçol.

Gràcies a este conveni s’incrementa l’oferta de servici de transport públic per a facilitar la connexió de la ciutadania de les tres poblacions amb les estacions de Metrovalencia i Rodalies. D’esta manera, al facilitar la connexió amb l’estació d’Adif de Puçol, els habitants del Puig i Rafelbunyol tindran possibilitat de viatjar amb tren a localitats amb importants àrees industrials com Sagunt, Almassora, Nules o Vila-real, o turístiques com és el cas de Borriana, Moncofa i Xilxes, i, especialment, facilitarà el desplaçament a la ciutat de Castelló de la Plana, a on es troba la Universitat Jaume I.

A més, amb la connexió directa per autobús amb l’estació d’FGV a Rafelbunyol, els ciutadans del Puig de Santa Maria i Puçol gaudiran d’una millor connectivitat amb la ciutat de València.

Les aportacions previstes dels ajuntaments en concepte de cost del servici seran anuals i sumen un total de 87.163,59 euros, distribuïts de la manera següent: l’Ajuntament de Puçol aportarà 42.422,52 euros; el de Rafelbunyol, 17.563,46 euros, i el del Puig de Santa Maria, un total de 27.177,61 euros.

Cal recordar que, amb este conveni, es reforça el contracte subscrit per l’ATMV per a la prestació del servici de transport públic regular de viatgers per carretera CV-102 València Metropolitana Nord, en el qual s’inclouen estes localitats. Així mateix, s’obri una via de col·laboració amb ajuntaments per a la millora de servicis de transport d’interés municipal.

Fecha: 01/04/2025